Document ID: 32004D0266

Komisijas Lēmums
(2004. gada 17. marts),
ar ko atļauj veikt noteiktas informācijas neizdzēšamu uzdruku uz lopbarības augu sugu sēklu iesaiņojumiem
(izziņots ar dokumenta numuru C(2004) 819)
(Dokuments attiecas uz EEZ)
(2004/266/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1966. gada 14. jūnija Direktīvu 66/401/EEK par lopbarības augu sēklu tirdzniecību [1], kurā jaunākie grozījumi izdarīti ar Direktīvu 2003/61/EK [2], un jo īpaši tās 10. panta 1. punkta a) apakšpunkta pēdējo teikumu,
tā kā:
(1) Komisijas 1987. gada 2. jūnija Lēmums 87/309/EEK, ar ko atļauj veikt noteiktas informācijas neizdzēšamu uzdruku uz lopbarības augu sugu sēklu iesaiņojumiem [3], ir vairākas reizes būtiski grozīts [4]. Skaidrības un lietderības labad minētais lēmums jākodificē.
(2) Lopbarības augu sēklas var laist tirgū tikai tad, ja uz to iesaiņojumiem ir oficiāla etiķete saskaņā ar Direktīvas 66/401/EEK noteikumiem.
(3) Tomēr var atļaut veikt neizdzēšamu vajadzīgās informācijas uzdruku uz paša iesaiņojuma, pamatojoties uz etiķetei noteikto paraugu.
(4) Zināmos apstākļos, kas nodrošina to, ka atbildīga ir sertifikācijas iestāde, attiecībā uz labības augu sēklām ar Komisijas 1980. gada 17. jūlija Lēmumu 80/755/EEK [5], ar ko atļauj veikt noteiktas informācijas neizdzēšamu uzdruku uz labības sēklu iepakojumiem, kurā jaunākie grozījumi izdarīti ar Lēmumu 81/109/EEK [6], ir atļauts veikt noteiktas informācijas neizdzēšamu uzdruku uz paša iesaiņojuma, pamatojoties uz etiķetei noteikto paraugu. Tā kā šī sistēma ir izrādījusies noderīga, līdzīga atļauja ar tādiem pašiem nosacījumiem jāpiešķir attiecībā uz lopbarības augiem.
(5) Šajā lēmumā paredzētie pasākumi ir saskaņā ar atzinumu, ko sniegusi Pastāvīgā lauksaimniecības, dārzkopības un mežsaimniecības sēklu un pavairošanas materiāla komiteja,
IR PIEŅĒMUSI ŠO LĒMUMU.
1. pants
1. Ar šo dalībvalstīm atļauj saskaņā ar 2. punkta nosacījumiem paredzēt noteiktas informācijas uzdruku oficiālā uzraudzībā uz lopbarības augu sugu "bāzes sēklu" un "sertificētu sēklu" kategoriju iesaiņojumiem.
2. Uz 1. punktā piešķirto atļauju attiecina šādus nosacījumus:
a) paredzēto informāciju uz iepakojuma neizdzēšami uzdrukā vai uzspiež;
b) uzdrukas vai spiedoga izkārtojums un krāsa atbilst etiķetes paraugam, ko lieto attiecīgajā dalībvalstī;
c) noteikto informāciju, vismaz to, kas noteikta Direktīvas 66/401/EEK IV pielikuma A daļas I punkta a) apakšpunkta 3. un 3.a daļā, uzdrukā vai uzspiež, kad ņem paraugus saskaņā ar direktīvas 7. panta 2. punktu, uzdruku un uzspiešanu veicot oficiāli vai oficiālā uzraudzībā;
d) papildus noteiktajai informācijai uz katra iesaiņojuma ir oficiāls individuāls sērijas numurs, ko neizdzēšami uzdrukā vai uzspiež uzņēmums, kas veic apdruku; šis uzņēmums informē sertifikācijas iestādi par izsniegto iesaiņojumu daudzumu, ieskaitot to sērijas numurus;
e) sertificēšanas institūcija reģistrē šādi marķētu sēklu daudzumu, iekļaujot katras partijas iepakojumu skaitu un saturu, kā arī d) apakšpunktā minētos sērijas numurus;
f) ražotāju uzskaites datus pārrauga sertificēšanas institūcija.
2. pants
Dalībvalstis paziņo Komisijai nosacījumus, saskaņā ar ko tās izmanto 1. pantā piešķirto atļauju.
Komisija par to informē pārējās dalībvalstis.
3. pants
Lēmumu 87/309/EEK atceļ.
Atsauces uz atcelto lēmumu uzskata par atsaucēm uz šo lēmumu, un tās lasa saskaņā ar II pielikuma korelācijas tabulu.
4. pants
Šis lēmums ir adresēts dalībvalstīm.
Briselē, 2004. gada 17. martā

Labels: 3
17
6